
ועדת החוקה, חוק ומשפט

13.7.2011


הכנסת השמונה עשרה






נוסח לא מתוקן

מושב שלישי

פרוטוקול מס' 430

מישיבת ועדת החוקה, חוק ומשפט

יום רביעי, י"א בתמוז התשע"א (13 ביולי 2011), שעה 09:00

סדר היום:

הצעת חוק הבחירות (דרכי תעמולה) (תיקון מס' 28) (תעמולה ברדיו אזורי בבחירות לראשות מועצה אזורית), התשע"א-2011

הצעתו של חבר הכנסת ציון פיניאן

הכנה לקריאה שנייה ושלישית

נכחו:

חברי הוועדה:

אברהם מיכאלי – מ"מ היו"ר

ציון פיניאן

מוזמנים:

עו"ד עמי ברקוביץ, משרד המשפטים

עו"ד עדי זורובסקי, לשכת המפקח על הבחירות, משרד הפנים

עו"ד אופיר ביתן, עוזר היועצת המשפטית, הרשות השנייה לטלוויזיה ורדיו

ישראל נדיבי, סמנכ"ל מרכז המועצות האזוריות

ייעוץ משפטי:

סיגל קוגוט

מנהלת הוועדה:

דורית ואג

רשמה וערכה:

אהובה שרון – חבר המתרגמים בע"מ

הצעת חוק הבחירות (דרכי תעמולה) (תיקון מס' 28) (תעמולה ברדיו אזורי בבחירות לראשות מועצה אזורית), התשע"א-2011

הצעתו של חבר הכנסת ציון פיניאן

הכנה לקריאה שנייה ושלישית

היו"ר אברהם מיכאלי:

אני פותח את ישיבת ועדת חוקה, חוק ומשפט. היום, י"א בתמוז התשע"א, ה-13 ביולי 2011.  על סדר היום הצעת חוק הבחירות (דרכי תעמולה) (תיקון מס' 28) (תעמולה ברדיו אזורי בבחירות לראשות מועצה אזורית), התשע"א-2011., הצעתו של חבר הכנסת ציון פיניאן, הכנה לקריאה שנייה ושלישית.


נוסח החוק אחרי קריאה ראשונה מונח בפנינו?

סיגל קוגוט:

כן. אני אקרא אותו.

היו"ר אברהם מיכאלי:

יש שינויים?

סיגל קוגוט:

לא. אני אקרא את הסעיף.

בחוק הבחירות (דרכי תעמולה) התשי"ט-1959 בסעיף 16ד אחרי סעיף קטן (י) יבוא:

"(יא)
הוראות סעיף זה יחולו לעניין תעמולת בחירות של מועמד לרשות מועצה אזורית לפי חוק המועצות האזוריות (בחירת ראש המועצה), התשמ"ח-1988 הנערכות באותו יום שבו נערכות בחירות למועצת המועצה האזורית".


בהסכמה עם הממשלה ועם המציע, ולפי בקשתו של היושב ראש מיכאלי, אנחנו ניסחנו סעיף אחד במקום לתקן את כל הסעיפים הקטנים אבל זה אומר בעצם את אותו דבר. קרי, בבחירות לראשות מועצה אזורית, לראש המועצה, כי הוא זה שצריך להיבחר בקרב קהל גדול, יוכל להשתמש ברדיו האזורי לצורכי תעמולה לפי הכללים הרגילים שהוציאה מועצת הרשות וההסמכות הרגילות שיש בסעיף 16 גם ברשויות מקומיות שאינן מועצות אזוריות.


מדובר כמובן בתעמולת הבחירות של המועמד עצמו. הוא לא מנצל את זה לצרכים אחרים בבחירות אלא לצורכי בחירתו שלו. אלה הבחירות שאמורות להתקיים גם בשנה הבאה, גם בעוד שנתיים למועצות האזוריות וגם אחר כך.

היו"ר אברהם מיכאלי:

במהות זה לא משנה.

סיגל קוגוט:

לא. אלה אותם כללים.

ציון פיניאן:

ישתמש ברדיו האזורי לצורכי תעמולה לבחירתו. אלה בחירות אישיות.

היו"ר אברהם מיכאלי:

למי מהמוזמנים יש בקשה? משרד המשפטים, אין שינוי מאז הדיון הקודם. משרד הפנים? אין שינויים. הרשות השנייה?

אופיר  ביתן:

שאלת הבהרה. הבחירות למועצה המקומית תמיד נעשות גם למועמד וגם למועצה באותו יום?

סיגל קוגוט:

כן, אבל התעמולה הזאת היא לראשות המועצה. יש לפעמים בחירות מיוחדות אם פתאום  נניח מישהו נפטר אבל הכללים שהחלנו כאן הם כמו בבחירות לרשויות המקומיות. התעמולה מיועדת כשיש את הבחירות הכלליות הרגילות ולא האפיזודות כאשר יש משהו מיוחד באמצע קדנציה. הבחירות הכלליות.

ציון פיניאן:

אנחנו מתקנים עיוות. עד היום המועצות האזוריות לא היו וכאן מכניסים אותן.

אופיר  ביתן:

אנחנו מברכים על כך.

ישראל נדיבי:

אני סמנכ"ל המועצות האזוריות. אני חושב שזאת הצעה נכונה וטובה.

היו"ר אברהם מיכאלי:

אתם צריכים לברך עליה.

ישראל נדיבי:

כן. אני רוצה לשאול שאלה ולהעיר הערה. השאלה היא האם מקורות המימון הם אותם מקורות מימון שיש ולא מקורות מימון נוספים. כלומר, המועמד שיש לו אפשרות לממן, אלה אותם מקורות.

סיגל קוגוט:

כן.

ישראל נדיבי:

אז אני אעיר הערה שכדאי לחשוב עליה. האם לא כדאי להגביל את האפשרות הזאת למועצות מסדר גודל מסוים? סתם אני נותן דוגמה. יכולה להיות מועצה קטנה – יש מועצות אזוריות קטנטנות – עם אלף תושבים ויתחילו שם סתם לזרוק כספים. זה לא דבר עקרוני, אבל אני שואל לגבי זה. זה בניגוד לרשות המקומית שם בדרך כלל מדובר במספר תושבים גדול.

סיגל קוגוט:

זה נכון, אבל התשובה לכך היא שאם מדובר בסדרי גודל מאוד קטנים, השימוש בכלים האלה מטבע הדברים פוחת. גם בחוק הזה יש תעריפים על מנת שלא תהיה זריקת כספים. מצד אחד יש הגבלה של זמן השידור והוא רק חלק זעיר מזמן הפרסומות שיש לרדיו האזורי ומצד שני יש תעריפי מקסימום באופן שפרסומת כזאת היא בין מאה לכמה מאות שקלים. המימון לראש מועצה אזורית הוא חלק מההסכמות של משרד הפנים.

ישראל נדיבי:

זה מה ששאלתי.

סיגל קוגוט:

המימון הוא מימון של המדינה לבחירות של ראשות המועצה, כך שגם התעריף המוגבל וגם הזמן המוגבל, וגם השכל הישר, אנחנו מקווים – אם כי בבחירות לפעמים הוא קצת משתבש – עדיין בסך הכול אנחנו חושבים שהחשש הזה לא ממשי.

ציון פיניאן:

אני חושב שהרדיו האזורי מוגבל בזמן שידור.

סיגל קוגוט:

נכון. אלה פרסומות. יש להם 15 אחוזים בשעה ומתוך זה אחוז זעיר שהם יכולים להשתמש לתעמולה. 

ציון פיניאן:

אם הוא עובר את התקציב שמיועד לאותו ישוב או לאותה מועצה אזורית, זאת עבירה. נגד ראש עיריית טבריה הוגש כתב אישום בנושא הזה.

ישראל נדיבי:

אתם אומרים שיש מגבלה לרדיו וההבדל הוא שהבחירות למועצות האזוריות הן לא באותו זמן בו מתקיימות הבחירות לעיריות. יוצא שיש להן הרבה זמן.

סיגל קוגוט:

לא. היכולת להשתמש בזה מוגבלת בזמן לפני הבחירות.

ישראל נדיבי:

המגבלה היא בתשדיר עצמו.

ציון פיניאן:

כן.

סיגל קוגוט:
גם בתשדיר עצמו וגם הזמן שמותר להשתמש.

היו"ר אברהם מיכאלי:

המגבלה היא מגבלה כללית. אומרים לך שהפיקוח יהיה כאן פיקוח של משרד הפנים מבחינת הוצאות.

ישראל נדיבי:

זה בסדר. אני תומך בהצעה שלך.

ציון פיניאן:

גם לעיריות וגם למועצות. זה אותו הדבר.

היו"ר אברהם מיכאלי:

חבר הכנסת ציון פיניאן, רצית להוסיף עוד משהו לפני שאנחנו מצביעים?

ציון פיניאן:

לברך על המוגמר.

היו"ר אברהם מיכאלי:

אחרי ההצבעה נברך על המוגמר.

ציון פיניאן:

אני רוצה להודות ליושב ראש שניהל את שתי הישיבות בנושא.

דורית ואג:


הוא גם יציג את זה במליאה.

היו"ר אברהם מיכאלי:

אנחנו מאשרים את אותו נוסח, בתוכן, שאישרנו בקריאה הראשונה. אנחנו מצביעים על הנוסח שמוצע כרגע לקריאה שנייה ושלישית.

ה צ ב ע ה

אושר פה אחד

אנחנו מאשרים את נוסח החוק לקריאה שנייה ושלישית. הנוסח יעלה למליאה.

דורית ואג:


ברגע שהייעוץ המשפטי יניח את הנוסח. אם הוא יונח היום או ביום שני, אפשר יהיה להביא את זה ביום שלישי.

היו"ר אברהם מיכאלי:

בסדר גמור. אני מברך את חבר הכנסת ציון פיניאן, עשית שינוי חשוב בבחירות למועצות האזוריות.

ציון פיניאן:

יבורך המברך. תודה ליועצות המשפטיות.

היו"ר אברהם מיכאלי:

תודה רבה.

הישיבה ננעלה בשעה 09:10
